**עופר מלכה** (נולד ב-1963) הוא איש ניהול ישראלי. שירת בצה"ל, בין השאר כמג"ד בחטיבת הנח"ל, וב"מוסד". שימש מנהל הפיתוח העסקי בחברת הסייבר CYE, מנכ"ל החברה הכלכלית חדרה ומנכ"ל משרד התחבורה והבטיחות בדרכים.

ביוגרפיה
--------

עופר מלכה נולד בשכונת גבעת אולגה וגדל בחדרה. למד בפנימייה הצבאית לפיקוד שליד בית הספר הריאלי העברי בחיפה בוגר מחזור כ"ז, פלוגת רשף (1978–1981). בשנת 1981 התגייס לצה"ל לשייטת 13 ונפצע. בעקבות פציעתו עבר לחטיבת גולני ושובץ בגדוד 12. עבר מסלול הכשרה כלוחם, קורס מ"כים חי"ר וקורס קציני חי"ר. עם סיום הקורס שב לגדוד 12 ומונה למ"מ בפלוגה הרובאית. במבצע שלום הגליל לחם בקרבות כיבוש נמל התעופה הבינלאומי בביירות וכיבוש מערב ביירות. בהמשך היה קמב"ץ הגדוד ומ"פ הפלוגה הרובאית. הוא פיקד על פלנ"ט "עורב" גולני. לאחר מכן שימש כקצין אג"ם בעוצבת קלע דוד. בגיל 28 קיבל דרגת סא"ל. בין השנים 1991–1992 פיקד על גדוד חי"ר סדיר גרניט בחטיבת הנח"ל.

במסגרת שירותו הצבאי יצא להשתלמות של הכוחות המיוחדים של צבא ארצות הברית - הכומתות הירוקות (Green Barets) שבפורט בראג. מלכה סיים בהצטיינות קורס זה והוסמך לפיקוד A-Team.

בשנת 1993 התגייס ל"מוסד" ומילא מגוון תפקידים מבצעיים.

לאחר פרישתו בשנת 2012 שימש במשך כשנה כשותף להובלת פרויקטי יזמות וחדשנות בקרן ההון סיכון JVP. בהמשך שימש כמנכ"ל החברה הכלכלית חדרה. במסגרת תפקידו ביצע מהפך במבנה החברה ותפקודה והוביל אותה מגירעון לרווח. בתקופתו הציגה החברה צמיחה של 250%. יזם את מיתוג חדרה כעיר האנרגיה של ישראל וכמו כן יזם וביצע פרויקטים חדשניים בעיר ובכלל זה: "כנס חדרה לאנרגיה", הפארק האקולוגי "אקו פארק", אנרג'י פארק, פארק "הים", בניית היכל ספורט, גן מאופס אנרגיה, פיתוח תשתיות עירוניות לשכונות מגורים חדשות והיה שותף לתנופה ולהפיכת העיר כמובילה בהגירה חיובית בישראל.

עם סיום תפקידו בחברה הכלכלית חדרה הצטרף בשנת 2018 לחברת הגנת הסייבר CYE, וניהל את תחום הפיתוח העסקי.

ביוני 2020 מונה על ידי שרת התחבורה, מירי רגב, למנכ"ל משרד התחבורה. בתפקיד זה כיהן כשנה עד להתפטרותו ביוני 2021 על רקע חילופי שרות במשרד וכוונתה של שרת התחבורה הנכנסת מרב מיכאלי למנות מנכ"לית חדשה למשרד.

בשנת 2024 לאחר ששרת התחבורה מירי רגב המליצה עליו למנכ"ל רשות שדות התעופה, פסלה הוועדה למינוי בכירים בחברות הממשלתיות את מינויו בנימוק של אי עמידה בתנאי הסף.

במקביל לפעילותו העסקית משמש מלכה משנת 2011 חבר עמותת ידידי גדס"ר גולני ומשנת 2014 כחבר בחבר הנאמנים של המסלול האקדמי המכללה למינהל.

מלכה בעל תואר ראשון בכלכלה, תואר שני במינהל ציבורי, תואר ראשון במשפטים ותואר שני במשפטים. בוגר קורס דירקטורים של אוניברסיטת בר-אילן.

מלכה דובר עברית, אנגלית, איטלקית, ערבית ופרסית.

הערות שוליים
------------

1. ↑  עופר מלכה, באתר "בהשקט ובבטחה".
2. ↑  איילת יחיאב, דיוקן קרבי: קצין, חייל וג'נטלמן, "במחנה", 1 באוגוסט 1984
3. ↑  הילה קובו‏, מעזה לטורקיה - ומשם לתוניסיה: המסלול שעבר מהנדס המל"טים שחוסל, באתר וואלה!‏, 18 בדצמבר 2016
4. ↑  אתר למנויים בלבד אסנת ניר, מסתמן: מירי רגב תמנה את עופר מלכה למנכ"ל משרד התחבורה, באתר TheMarker‏, 15 במאי 2020.
5. ↑  מבט מקומי, בסימן עליה: הישגים מרשימים לחברה הכלכלית,מנ"כל החברה, עופר מלכה הציג את הדוחות הכספיים שמראים צמיחה של 250% משנת 2014 -2016
6. ↑  ABOUT US, באתר CYE
7. ↑  שני אשכנזי, ‏עופר מלכה מונה לתפקיד מנכ"ל משרד התחבורה, באתר גלובס, 7 ביוני 2020
8. ↑  יובל שדה, עופר מלכה, מנכ"ל משרד התחבורה, התפטר, באתר כלכליסט, 20 ביוני 2021
9. ↑  נפסל מינוי המועמד של מירי רגב למנכ"ל רשות שדות התעופה | כלכליסט, באתר calcalist, ‏2024-04-16
10. ↑  יובל אזולאי, עוד מינוי מטעם? השרה רגב מקדמת את מנכ"ל משרדה לשעבר למנכ"ל רש"ת, באתר כלכליסט, 6 בנובמבר 2023

| מנכ"לי משרד התחבורה והבטיחות בדרכים |
| --- |
| 

|  |  |
| --- | --- |
| זאב שינד • חיים רזילי • פנחס גינזבורג • דוד נמרי • שאול (פולי) בר-זאב • רמון הראל • דן חירם • אהוד שילו • אריה גרוזבורד • עוזי לנדאו • ברוך לוי • יעקב אבן • דורון שורר • אליהו חסון • נחום לנגנטל • דוד בן אבו • סלמן בן ציון • אריה בר • גדעון סיטרמן • יעקב גנות • דן הראל • עוזי יצחקי • קרן טרנר אייל • עופר מלכה • מיכל פרנק • משה בן זקן |  |

 |